  Виталий Пронин Сьӧлта ёросысь Югдонысь Н. Трофимовтэк пуконэз уг тодылы.Трофимовъёслэн архивысьтызы 15-тӥ июне 70 арессэ пусъе Сьӧлта ёросысь Югдон гуртысь Николай Семёнович Трофимов. Со 39 арлэсь кема ужаз — Югдон школаын черченилы, технологилы, суредаськыны дышетӥз. Адямиез уж чебер каре, шуо. Та кылъёс тупало Николай Семёновичлы но. Югдонысь котькинлэсь юа, ваньзы солэсь тыршись, ужез гажась сямзэ, ӝикыт луэмзэ, зарни киоссэ пусъёзы. Николай Семёнович вордӥськиз Сьӧлта ёросысь Парсьгуртын, 8 нылпиос пӧлысь бадӟымез, соин сузэр-вынъёссэ утён, визьнодан, соос понна сюлмаськон вылаз усиз. Дышетскиз Льнозаводысь, Бадӟым Ныръя-лась, Сьӧлталась школаосын. Школазэ йылпумъяса, Дышетӥсьёслэсь тодон-валанзэс будэтонъя институтын трудъя но черчениея курсъёсты ортчиз. Ужан сюрессэ кутскиз та предметъёсъя дышетӥсь луыса Сьӧлта ёросысь Юмга гуртын. Нялтас Удмурт кун университетын географлы дышетскиз на. Нырысетӥ ужан араз ик нылпиос понна моделированиея кружок усьтӥз, отын пыжъёслэсь, ракетаослэсь макетъёссэс лэсьтылӥзы. Ижкаре вожвылъяськонъёсы ветлылӥзы, отысь котьку но вормонъёсын бертылӥзы. Солэн кивалтэмез улсын нылпиос кутскизы «Селтинский» совхозлы бакча сиён будэтыны. Нырысь араз ик ёросысь бригадаос пӧлын самой трос урожай басьтӥзы. Юмга школаез 1972-тӥ арын Югдонэ выжтэмзы бере татын пиослы мастерской радъяз. Мастерскойзы районын устоез вал. Пиналъёс дистанционной управлениен пичи танкъёс, машинаос бичаллязы, дышетскон арлэн пумаз ракетаоссэс инме лэзьяллязы. Нош гужемъёсы 9-тӥ — 10-тӥ классъёсын дышетскисьёс лэсьтӥськонъя бригада кылдытъязы. Тӥрлык возён интыос, гидъёс пуктылӥзы, парсь, кунян сюдылӥзы. 1990-тӥ аръёсы трудъя урокъёс технологилы пӧрмизы. Нылпиос проект гожъяны дышетскизы, вашкала удмурт киужъёсын тодматскизы — туйлэсь арбериос пӧрмытъязы, бадьпу ньӧръёслэсь куды пуныны дышетскизы. Николай Семёнович Югдон школалэн директорез но вал. Соку школае выль трактор вуиз. Огвакытэ депутатэ бырйиськылӥз, кӧня ке ар сельсоветэн кивалтӥз. Нош семья кылдытӥз Кез палъёсысь Югдонэ дышетыны лыктэм Маргарита Евстафьевнаен. Соос оскымон эшъёс, кузпалъёс луизы, Николай Семёнович но Маргарита Евстафьевна 2 адӟем карымон пиоссэс будэтӥзы. — Мон синмаськи Николай Семёновичлэн котьма лэсьтыны быгатэмезлы, — вера Маргарита Евстафьевна. — Ачим мон востэм гинэ вал, нош со котькыӵе уж борды дӥсьтыса басьтӥськылӥз. Уката бордаз кыскиз фотографиен выремез. Пичи дырысен туспуктылӥсьёслы синмаськисько вал. Ӝоген 50 ар тырмоз ӵош улэммылы. Ӟег нянь кадь небыт, оскымон мынам кузпалы. Кытчы ке кошкисько-а, школаын ужлэсь уг ваньмиськы-а, тодӥсько, гуртын ваньмыз умой. Дышетон удысын кыӵе вормонъёсы вань, соос кузпалылэн но, мынам огнам номыр ӧй пӧрмысал. Ми ваньзэ ӵошен лэсьтӥськом. Шудо ужан вакытъёссэс тодазы вайизы ӵош ужам эшъёсыз — физкультураен дышетӥсь Михаил Блинов но географ Анатолий Погудин. — Николай Семёновичен ми пичи дырысенымы тодмо, — вера М. Блинов. — Иткулын улыкум, со дедуш-бабушез доры вуылэ вал. Дӧдьыен гурезьысь нискыламмы али ке но син азям. Школае но огвакытэгес ужаны лыктӥм, эшъяськыса улӥм. Кӧня гуртъёстӥ коллективенымы концертъёс пуктыса ветлӥм,пересьёслы юрттӥським, шудо вал егит дырмы. Мон сое мотикез но, машинаез но нуллыны дышетӥ. Ма, али но, пенсие потыса, кусыпмес ум ыштӥське, ог-огмылы, кин маин быгатэ, юрттӥськом. — Трофимовъёсын артэ улӥмы, семьяосмы, нылпиосмы эшъяськизы, школаын но ӵош ужамы, — шуэ А. Погудин. — Трофимовъёс котькытчы вуттӥсько вал. Тодам вайисько на Ижкаре мотикен ветлэмзэс. Нылпизы но вал ини, скал но вордӥзы, озьы ке но кыкназы Удмурт кун университетэ дышетскыны пыризы. Школаын но та семьялэсь адӟем кариськом вал. Югдонын соослэн кадь чебер азбарзы али но кинлэн ке вань меда? Сяська мертто, муш вордо, Николай Семёновичлэн киыз котьмалы усто. Кема аръёс ӵоже Узей-Туклялан улӥсько ини ке но, кусыпъёсмес ум ыштӥське. Юбилеям ас киыныз пунэм кудызэ кузьмаз. Мон понна та вал тужгес дуноез кузьым: губияны сотэк уг потӥськы. Николай Семёнович пенсие потэмез бере нылпиослэсь туж мӧзмылӥз. Буйган понна тросгес киужен вырыны ӧдъяз. Туйлэсь пӧртэм пумо арбериос пӧрмытъяз, крезь лэсьтыны дышетскиз. Пӧртэм кудыос кута. Калык магазинысь сяська будэтыны кашпо басьтэ, нош Николай Семёнович ньӧръёслэсь ачиз лэсьтэ. Кузпалыз но шумпотэ: нокинлэн но таӵеез ӧвӧл, кыӵе чебер пӧрмытӥд! Гужем со трос дырзэ мушъёсын ортчытэ. Пересьёслэн ӟеч веранзы вань: «Муш аслыз гинэ уг ужа». Озьы ик Николай Семёнович но вань сузэр-вынъёсыз, нылпиосыз понна сюлмаське. Кӧня корка, мунчо соослы пуктыны юрттӥськиз ни. Ӵыжы-выжыосыз но шуо, Николай Семёнович милемлы атай интыын: огазе люкалоз, индылоз, юрттӥськоз. ________ Ангелина СНИГИРЁВА Теги: адямиоссярысь гуртулон  